Hollandske Ajax Amsterdam lavede en af de største overraskelser i Champions League i flere år, da de på udebane vandt med 4-1 over mægtige Real Madrid. Ajax var ellers bagud med 1-2 fra det første opgør, men formåede allivegel at spille sig forbi den spanske gigant, der har vundet turneringen de seneste tre år.

Kampens sidste mål blev scoret af den danske landsholdsspiller Lasse Schöne, der med et frispark fra en spids vinkel sendte bolden helt op i det ene målhjørne. Efter kampen opstod der lidt forvirring om, hvorvidt drømmemålet faktisk blev sat ind med vilje. Men nu fortæller hovedpersonen selv i et inerview med Ekstra Bladet, at det var helt bevidst.

- Der var åbenbart nogle, der misforstod, hvad jeg sagde efter kampen, men det var altså et spark på mål. Og det nåede jeg også at melde til Hakim (Ziyech, red.), der heldigvis fik sagt det videre til pressen. Så det vil jeg gerne slå helt fast nu: Det var meningen, lyder det fra den 32-årige midtbanespiller.

I interviewet sætter han også ord på den imponerende rekord, han for nyligt satte i Ajax. Her blev han nemlig den dansker med flest kampe for den hollandske storklub. En rekord han overtog efter en anden dansker, Søren Lerby.

Lasse Schöne er naturligvis stolt over rekorden, men fortæller, at fokus er på at fastholde sin plads blandt de startende 11 i den hollandske hovedstadsklub. Han er i øjeblikket samlet med det danske landshold, hvor han forsøger at spille sig til en plads blandt Åge Hareides 11 udvalgte, når Danmark på torsdag møder Kosovo i en testkamp, og efterfølgende Schweiz i EM-kvalifikationen om en uge.